**Vedtekter for elevrådet**

**1.0 Formål**

**1.1** Elevrådet er elevenes demokratisk valgte organ. Elevrådet skal arbeide for elevenes interesser på skolen og overfor skolens øvrige organer og ansatte.

**1.2** Formålet med disse vedtektene er å sikre den formelle strukturen i elevrådet, samt gi klare retningslinjer for elevrådets virksomhet.

**2.0 Sammensetning**

**2.1** Elevrådet består av en tillitsvalgt fra hver klasse. Hver tillitsvalgt skal ha en vararepresentant fra samme klasse.

**2.2** Fra elevrådet skal det velges et styre. Styret skal bestå av elevrådsleder, nestleder, sekretær, økonomisk ansvarlig, og tre styremedlemmer.

**2.3** Elevrådsleder er ansvarlig for driften av elevrådet.

**3.0 Elevrådsstyret**

**3.1** Styret forbereder saker for elevrådet, behandler post og tar avgjørelser i mindre omfattende administrasjonssaker. Styret behandler også det elevrådet tar opp.

**3.2** Valgt elevrådsstyret skal sitte i en periode fra Januar til Januar. Blir man valgt inn i starten av skoleåret, skal man sitte ut skoleåret. Dette for å sikre overlapping.

**3.3** Elevrådet kan med 2/3 flertall kaste enkeltrepresentanter eller hele styret. Skjer dette, skal det velges ny(e) representant(er). Det nye styret/representanten sitter da ut den opprinnelige perioden.

**3.4** Elevrådsstyret skal arbeide for å fremme elevdemokrati ved at:

* Innkallinger og referater blir gjort tilgjengelig for alle som er i elevrådet.
* Elevrådsstyret skal informere om tema og aktuelle saker som påvirker elevenes skolehverdag.
* Elevrådsstyret skal sørge for at alle elevene på skolen holdes oppdatert om elevrådets/elevrådsstyret arbeid.

**3.5** Elevrådsstyret har ansvaret for den daglige driften av elevrådsarbeidet, og skal sett i verk elevrådets vedtak

**3.6**  Det er kun medlemmer av elevrådet, det vil si tillitsvalgte og vara, som kan stille til elevrådsstyret. Blir man valgt inn i styret mister man plassen sin som tillitsvalgt/vara. Elevrådet kan ved flertall åpne for at andre elever kan stille.

**3.7** Det skal avholdes møte i elevrådsstyret minst en gang i måneden, etter årshjulet. Elevrådsleder kaller inn og leder møtet.

**4.0 Elevrådet**

**4.1** Elevrådsstyret kaller inn til elevrådsmøte en gang i månen, ut ifra årshjulet. Innkallingen skal sendes ut minst én uke i forveien.

**4.2** På elevrådsmøtene kan de tillitsvalgte legge frem saker som man vil at elevrådet skal jobbe for, diskutere saker seg imellom, og fatte vedtak som elevrådsstyret skal jobbe med.

**4.3** Elevrådsleder skal være ordstyrer under elevrådsmøtene, og sekretær skal referere. Hvis en av disse ikke er tilstede tar et annet styremedlem oppgaven.

**4.4** Minst halvparten av de stemmeberettigede må være tilstede på møtet for at elevrådet skal være vedtaksdyktig.

**4.5** Elevrådet og elevrådsstyret kan invitere andre til å overvære elevrådsmøtet med talerett. Elevrådet eller elevrådsstyret kan med flertall kreve at elevrådsmøtet skal være lukket, med kun tillitsvalget og styremedlemmer tilstede.

**4.6** Tillitsvalgte og styremedlemmer skal møte opp til oppsatte møter, med mindre de har gyldig årsak til å ikke delta. Gyldige årsaker er:   
 - Utplassering  
 - Prøver/framføringer  
- Eksamen/lesedag  
 - Bortreist  
- Avtale med styret

Hvis tillitsvalgt velger å ikke møte opp til møtet, får vedkommende ugyldig fravær. Dersom tillitsvalgt ikke kan komme på grunn av årsakene nevnt ovenfor, må vedkommende sende sin vara i stedet. Hvis verken vara eller tillitsvalgt kan møte må dette gis beskjed om til styret før møtet.

**4.7** Elevrådet skal vise respekt for andre og ha saklige og gode debatter. Mobbing, spydige kommentarer etc. er ikke tillatt, og vil bli slåt ned på. Hvis dette skulle gjenta seg kan styret, sammen med elevrådskontakt, ta en beslutning om å kaste vedkommende.

**5.0 Tillitsvalgte**

**5.1** Det skal være en tillitsvalgt og en vara i hver klasse, disse skal velges i starten av skoleåret før 1. elevrådsmøte. Det er kontaktlærer sitt ansvar at dette blir gjort, og sittende styre sin oppgave å følge opp dette.

**5.2** Den tillitsvalgte har et spesialt ansvar i klassen. Som tillitsvalgt skal man være en elevene i klassen kan komme til med ting de er misfornøyd med på skola, og man skal representere klassen i flere situasjoner.   
Den tillitsvalgtes oppgaver er som følger:

* Lede samt legge til rette for klassens time.
* Representere klassen og klassens interesser i elevrådet
* Representere elevrådet i klassen.
* Møte på hvert elevrådsmøte og/eller møter den er innkalt til. Dersom tillitsvalgt er forhindret fra å delta, skal vara sendes.
* Påse at klassen er med i planlegging, gjennomføring og evaluering av opplæringen.
* Være klassens talsperson til kontaktlærer.

**5.3** Den tillitsvalgte skal arrangere klassen time minst en gang i månen. Klassen kan kreve at klassens time skal avholdes uten lærer tilstede.

**5.4** Klassen kan kaste den tillitsvalgte ved 2/3 flertall for. I dette tilfelle skal vara tre inn som ny tillitsvalgt, og ny vara skal velges.

**6.0 Valg og vedtak/avstemninger**

**6.1** Avstemninger/vedtak kan holdes åpen med håndsopprekning, eller hemmelig med skriftlig avstemning. Hvis noen krever det skal det holdes hemmelig. Personvalg skal alltid holdes ved skriftlig avstemning. Det er forslaget/personen med flest stemmer som vinner.

**6.2** Tillitsvalgte har stemmerett. Vararepresentanter har kun stemmerett hvis tillitsvalgt ikke er tilstede på møtet. Styremedlemmer har ikke stemmerett på elevrådsmøter.

**6.3** Ved personvalg skal de det velges mellom få muligheten til å holde en valgtale.

**6.4** Elevrådsstyret velges av elevrådet, og konstituerer seg selv. Elevrådsleder skal velges separat av elevrådet.

**6.5** Ved frafall i elevrådsstyret skal suppleringsvalg avholdes på førstkommende elevrådsmøte.

**7.0 Annet**

**7.1** Elevrådsleder er hovedsakelig elevrådets talsperson, men kan delegere dette ansvaret til andre. Hvis elevrådet blir invitert på møter/konferanser etc. skal det holdes valg om hvem som får reise.

**7.2** Hvis man reiser/opptrer på vegne av elevrådet skal alle reise/oppholdskostnader dekkes. De skal enten dekkes av skolen, eller det gjeldende arrangementets arrangør.

**7.3** Vedtektsendringen kan fattes på alle elevrådsmøter. Ved vedtektsendring skal styret få tilsendt forslaget til vedtektsendring minst en uke før elevrådsmøtet, slik at forslaget kan realitetsbehandles.

**7.4** Vedtektsendringer må fattes med 2/3 flertall i elevrådet.

**7.5** Vedtektene skal underskrives av elevrådsleder og en representant fra elevrådsmøtet der vedtektene ble vedtatt.